Det er ikke hver dag, man kan kigge indenfor i de største og dyreste steder at bo i Aalborg. Men på havnen var der i dag fremvisning i en knap 250 kvadratmeter stor lejlighed på havnefronten, som koster den nette sum af 14 millioner kroner. Flere nysgerrige mødte op, men det var i Hasseris, folk flokkede til. For på Rafnsvej var der loppemarked i den gamle direktørbolig for Aalborg Portland, der netop er solgt for 10 millioner kroner. - Det er drømmehuset. Vi har kigget på det i nogle år, og det var lidt tilfældigt, at vi fik muligheden for at købe det, siger den nye ejer Jesper Gaardboe Jensen, der har smidt 10 millioner kroner på bordet for patricervillaen. Nu skal villaen sættes i stand. Arkitekten har allerede slået stregerne, men først skal huset, der er på 600 kvadratmeter, ryddes for indhold. Og derfor blev der i dag solgt ud af inventaret, og der var kø langt ud på fortovet. Folk var simpelthen vilde med at se på indretningen fra 1919 og de mange genstande fra mellem- og efterkrigstiden. Sådan her præsenterede ejendomsmægleren den store villa på internettet. Og flere sneg sig da også ned og kiggede på husets beskyttelsesrum med håndsving til ventilation. Der kommer til at gå et års tid, inden håndværkerne er færdige, og Jesper Gaardboe Jensens familie kan rykke ind. Til den tid er huset så også udvidet med 200 kvadratmeter mere.

Referat:
I dag var der åbent hus i penthouse-lejlighed til 14 millioner ved havnen, og i Hasseris var der loppemarked i en kæmpe villa, og folk stod i kø.